**Tisztelt Hallgatónk!**

Tájékoztatom, hogy a Kereskedelem és marketing [kereskedelmi logisztika] felsőoktatási szakképzés nappalis hallgatóinak a 2020/2021. tanév 2. félévében a **gyakorlat megkezdésének feltétele**, hogy az **összes vizsgát teljesítse és minimum 70 kredittel rendelkezzen**. Kivéve ha aláírással rendelkezik és CV vizsgát kell pótolnia.

**Időtartama:**

13-15 hét (5 napos munkahetekkel), minimum 520 óra/**65 nap**, maximum 600 óra/**75 nap**)

A 2020/2021/2. tanévben a tárgyfelvétel időszaka: 2021. január 28.-február 3.

De a gyakorlatot a vizsgák teljesítését követen már a tárgyfelvétel előtt **2021. januárban is megkezdhetik** az érintett hallgatók.

**A gyakorlati helyre vonatkozó előírás:**

Szakmai gyakorlóhely: azon jogi személy, gazdálkodó szervezet, amely felsőoktatási szakképzésben, alapképzésben vagy mesterképzésben a felsőoktatási intézménnyel kötött együttműködési megállapodás, valamint hallgatóval az Nftv. 44. § (1) bekezdés a) pontja szerint kötött hallgatói munkaszerződés alapján, az egybefüggő szakmai gyakorlatot biztosítja, és amelyet az oktatási Hivatal a felsőoktatási intézmény adatainál szakmai gyakorlóhelyként nyilvántartásba vett [Rendelet 4. § 5.]

A gyakorlati hely (fogadó vállalat) felkutatása, gyakorlati időpont egyeztetése alapvetően hallgatói feladat. A gyakorlat helyszínéül termelési, kereskedelmi, mezőgazdasági, élelmiszeripari, szolgáltatói stb. szektor területén működő profit-orientált, kellő méretű\* vállalat választható. (\* A vállalati működés funkcionális területei, vagy azok egy része szervezetileg elkülönülten megtalálhatók.) A szakvezető engedélyével a gyakorlat külföldön is teljesíthető.

A gyakorlat idején a szakvezető, és/vagy az általa megbízott munkatársai a gyakorlati helyek meglátogatásával is segítik a szakmai gyakorlat sikeres lebonyolítását.

A gyakorlatról írásos beszámolót (jelentést) kell készíteni, melyet a gyakorlatot felügyelő/irányító vállalati szakemberrel is alá kell íratni. A beszámoló elfogadása a gyakorlat teljesítésének elismerési feltétele.

A gyakorlati ügyekben az intézeti hallgatói kapcsolattartó:

-      Horváth Ádám egyetemi tanársegéd

( horvath.adam.benedek@szie.hu: tel.: +36-28-522-000/1996 )

**Teljesítési határidő**

Aki a 2020. júniusi záróvizsgán részt kíván venni, annak 13 hetes gyakorlati időszakkal számolva a gyakorlatot legkésőbb **2021. február 8.-ig meg kell kezdenie,** legkésőbb pedig **2021. május 7.-ig be kell fejeznie.**

A beszámoló **leadási** **határideje: 2021. május 11.**

Aki a 2021. tavaszi féléves záróvizsgán nem kíván részt venni, annak a gyakorlatot legkésőbb 2021. június 18.-ig kell befejeznie, a beszámoló leadási határideje pedig 2021.június 22.

**Jelentkezés a szakmai gyakorlatra**

Leadandó dokumentumok:

- Jelentkezési lap (**1 példány**)

- Regisztrációs lap (**1 példány**)

- Együttműködési megállapodás (**3 eredeti példányban**)

A jelentkezéshez szükséges dokumentumokat megtalálják az alábbi linkeken:

Jelentkezési és regisztrációs lap: <https://drive.google.com/open?id=1amuiLvfn5u2ON7MQQx2fZObH0A1VfDq0>

Együttműködési megállapodás (ebből 3 példány fog kelleni), a gyakorlati helynek megfelelő változatban: <https://szie.hu/hallgatoknak/szakmai-gyakorlat-tajekoztato>

A nyomtatványok alapszövegén – amennyiben a kar illetve a szakmai gyakorlóhely sajátossága szükségessé teszi - csak engedély után lehet módosítani. A módosításra vonatkozó kérelmet az oktatási rektorhelyettes részére kell megküldeni ( oktatasi.rektorhelyettes@szie.hu ).

**Jelentkezési határidő: 2021. január 4. ill. azt** **követően folyamatosan**.

A kitöltött dokumentumokat (ügyelve a helyes kitöltésre/pecsét/aláírások!) a gyakorlat megkezdése előtt min. 1 nappal juttassák el a Horváth Ádám részére postai úton.

Szent István Egyetem

GTK - Ellátásilánc-menedzsment, Marketing és Turizmus Intézet, Marketing tanszék

Horváth Ádám részére

2100 Gödöllő Páter Károly. utca 1.

**Elvégzendő feladatok, mit kell vizsgálni:**

Szakmai gyakorlat: a képzésnek azon része, amely a felsőoktatási szakképzés, az alapképzési, a mesterképzési szak képzési- és kimeneti követelményeiben meghatározott időtartamban a szakképzettségnek megfelelő munkahelyen és munkakörben lehetőséget nyújt a megszerzett tudás és a gyakorlati készségek együttes alkalmazására, az elméleti és gyakorlati ismeretek összekapcsolására, a munkahely és munkafolyamatok megismerésére, a szakmai kompetenciák gyakorlására [Rendelet 4. § 4.];

**Nyelvvizsgakövetelmény:**

Alapszintű szakmai idegennyelvtudás, melynek követelményeit a felsőoktatási intézmény a szakképzési programban határozza meg.

**A 2014/2015/1. félévben felvételt nyert hallgatók mintatantervében:**

-az 1. szemeszterben Kötelező (A)  GTK1006FSZN Idegennyelvű kommunikáció I. (3 kredit)

-a 2. szemeszterben Kötelező (A)  GTK1006FSZN Idegennyelvű kommunikáció II. (3 kredit)

-a 3. szemeszterben Kötelező (A)  GTK1048FSZN Szakmai idegen nyelv (2 kredit)

**A 2015/2016/1. félévben felvételt nyert hallgatók mintatantervében:**

-a 3. szemeszterben Kötelező (A)  GTK1061FSZN Idegen nyelvi alapszintű ismeretek (3 kredit)

**Írásos beszámoló**

A gyakorlatról írásos beszámolót (jelentést) kell készíteni, melyet **a gyakorlatot felügyelő/irányító vállalati szakemberrel is alá kell íratni**. A beszámoló elfogadása a gyakorlat teljesítésének elismerési feltétele. A beszámoló késedelmes leadása vagy annak el nem fogadása esetén a vállalati gyakorlatot meg kell ismételni.

**Az írásos beszámoló (jelentés)** szerkezeti felépítése:

* Cím
* Összefoglaló (kb. 0,5 oldal)
* Tartalomjegyzék
* Elemzés - az elvégzett gyakorlati munka bemutatása
* Felhasznált források jegyzéke

**A** VÁLLALATI SZAKMAI GYAKORLATON ELVÉGZENDŐ FELADATOK:

1. A vállalat bemutatása és értékelése a külső információk tükrében.

Gyűjtse össze a vállalat fejlődését, tevékenységét tükröző adatokat, információkat az utóbbi 3 évről. Információforrásként használja a vállalati dokumentumokat (pl. mérleg, eredmény kimutatás, éves üzleti jelentés stb.) és a vállalat honlapját.

* Készítsen rövid elemzést a vállalat fejlődéséről. (Kb. 3 oldal.)
* Külön értékelje a vállalat honlapját. (Kb. 1 oldal.)
* Gyűjtse össze a vállalatról az utóbbi 3 évben megjelent külső információkat. Forrásként használja az írott sajtót és az internetet. Az információk tükrében foglalja össze milyen a vállalatról kialakult kép. (Kb. 1-2 oldal.)

(Mellékletként csatolandó az összegyűjtött írott és elektronikus cikkek, híradások címeinek, elérhetőségének listája.)

2. Az adott vállalatnál a gyakorlat ideje alatt végzett tevékenység leírása.

A kiválasztott témakört egyeztesse a vállalat szakemberével és a szakvezetővel, esetleg kérjen tőlük javaslatot.

* Mutassa be heti (napi) részletezettséggel a gyakorlat ideje alatt végzett tevékenységét. (Kb. 6-12 oldal.)
* Mutassa be (az adott vállalatnál) a tevékenységi kör. terület, részleg stb. vállalaton belüli helyét, ill. helyzetét és dolgozzon ki egy javaslatot a fejlesztésre. (Kb. 6-8 oldal.)

**A VÁLLALATI SZAKMAI GYAKORLATHOZ KAPCSOLÓDÓ TOVÁBBI FONTOS INFORMÁCIÓK:**

* Az egybefüggő vállalati gyakorlat lebonyolítását szabályozó törvényi háttér:

o 2003. évi LXXXVI. törvény a szakképzési hozzájárulásról és a képzés fejlesztésének támogatásáról,

o 2005. évi CXXXIX. törvény a felsőoktatásról.

(48. § (3) Ha az alap- és mesterképzésben részt vevő hallgató gazdálkodó szervezetnél hat hétnél hosszabb gyakorlaton vesz részt, részére hetente legalább a legkisebb kötelező munkabér (minimálbér) havi összege tizenöt százalékának megfelelő hallgatói munkadíjat fizet a gazdálkodó szervezet.)

* A beszámolót a szakvezető háromfokozatú (kiválóan megfelelt (jeles), megfelelt (közepes), nem felelt meg (elégtelen) értékeléssel minősíti. A beszámoló elfogadása a gyakorlat teljesítésének elismerési feltétele.
* A hallgató betegség miatt (orvosi igazolás mellett!) maximum 5 napot hiányozhat a vállalati gyakorlati helyéről. Ennél hosszabb betegség esetén azonnal kapcsolatba kell lépni a gyakorlati ügyekben illetékes hallgatói kapcsolattartóval.
* Igazolatlan hiányzás, a gyakorlat teljesítésével kapcsolatos kötelességszegés, vagy egyéb más, a hallgatónak felróható súlyos fegyelemsértés esetén a gyakorlat meg kell ismételni.
* A gyakorlatukat a munkahelyükön teljesítő levelezős hallgatók a gyakorlat időtartama alatt az éves rendes szabadságukból legfeljebb 5 napot vehetnek ki. Ha a gyakorlat ideje alatt a szabadság időtartama 5 napnál hosszabb, akkor a gyakorlat érvénytelen. A nappalos, illetve a gyakorlatukat nem a munkahelyükön teljesítő levelezés hallgatók a gyakorlat időszaka alatt szabadságra nem mehetnek.
* A gyakorlat időtartama alatt a hallgatók (a szokásos módon) kollégiumi ellátást vehetnek igénybe.
* A hallgatóknak a 7. félévre a TO által meghirdetett időszakban regisztrálniuk kell.
* A gyakorlat ideje (féléve) alatt tantárgyakat (a gyakorlat 30 kreditje fölött) maximum 15 kredit összegig lehet a következő korlátozással felvenni:

o amennyiben a hallgató az adott tantárgyból rendelkezik félévi aláírással, akkor azt (a gyakorlat félévében is) CV-re felveheti,

o amennyiben a hallgató az adott tantárgyból nem rendelkezik aláírással, akkor a tantárgyat (a gyakorlat félévében) csak egyéni tanulmányi rend szerint teljesítheti (amennyiben azt a tantárgyfelelős engedélyezi),

o a Szakdolgozat konzultáció I. vagy a Szakdolgozat konzultáció II. c. tantárgy a gyakorlat félévében felvehető.

A gyakorlatot felügyelő/irányító vállalati szakember a hallgató tevékenységét az **értékelő űrlapon** véleményezi (szintén megtalálható az intézeti weboldalon), melyet aláírásával és a vállalat pecsétjével hitelesít.

A beszámolót a szakvezető háromfokozatú (kiválóan megfelelt (jeles), megfelelt (közepes), nem felelt meg (elégtelen) értékeléssel minősíti. A beszámoló elfogadása a gyakorlat teljesítésének elismerési feltétele.

A munka mellett levező vagy’ esti tagozaton tanuló hallgatók esetében a munkahelyi tevékenységük elfogadható gyakorlatnak, viszont az írásos beszámolót (és az értékelő lapot) nekik is be kell nyújtaniuk. (Természetesen ilyen esetekben is kell a vállalati gyakorlatra a megadott határidőig jelentkezni, illetve regisztrálni!)

A sikeresen teljesített vállalati gyakorlat a záróvizsgára bocsátás feltétele.

Egyéb tudnivalók megtalálhatók:

<https://szie.hu/hallgatoknak/szakmai-gyakorlat-tajekoztato>